1. Hemm min jipprova jagħmel l-argument żbaljat li l-Partit Nazzjonalista huwa kontra r-Repubblika u ċ-ċelebrazzjoni tat-13 ta' Diċembru bħala jum nazzjonali. Ma hemmx falsità ikbar minn din. M'aħniex u anzi l-istorja tal-partit turi li qatt ma konna monarkiċi. Ħdimna proprju għax nemmnu li l-pajjiż tagħna ggwadanja bil-Presidenza. Għax għalkemmid-demokrazija teżisti, ma hemmx dubju, sija fejn hemm il-monarkija parzjali jew kostituzzjonali, kif ukoll fejn hemm ir-repubbliki xorta hemm vantaġġi kbar f'Repubblika. L-istorja tagħna ilha turi b'mod mill-iktar ċar li aħna kapaċi niddeċiedu waħdena u mmexxu lill-poplu taħt din il-forma ta' l-istruttura kostituzzjonali mingħajr diffikultajiet. 2. Biex dan il-pajjiż sar repubblika kellu bżonn l-għaqda taż-żewġ partiti fil-Parlament. Il-maġġoranza kwalifikata ppermettiet li sija l-Partit Laburista kif ukoll dak Nazzjonalista ħadu d-deċiżjoni flimkien f'dik l-istituzzjoni demokratika li jibdlu il-qafas legali tagħna. L-Indipendenza ġiet mertu tal-vot popolari, ta' referendum li permezz tiegħu ddeċidejna bħala poplu li wasal il-mument li mmorru għal rasna, u hekk sar wara kien evidenti li Il-pass li kien imiss għalina kien li niċċaqilqu għall-Republika sħiħa. 3. Id-demokrazija tagħna f'dik il-ġurnata tal-vot fil-Parlament issudat lilha nfisha u dan għamlitu għax ħadmet is-sistema li qabel ċaqliq ta' ċertu piż jsiru diskussjonijiet fit-tul bejn iż-żewg naħat. Ħadmet ir-rappreżentanza demokratika u ndiretta tagħna li ma ċekknitx l-ispazju tagħna bħala Maltin u Għawdxin, imma li kompliet kabbritu. Dan seħħ ukoll, anzi prinċiparjament għax bqajna għaddejjin b'żewġ partiti b'saħħithom li minkejja d-difetti reċiproċi tagħhom ġiebu stabilità politika. Dan il-pajjiż mexa 'l quddiem fl-aspett kostituzzjonali tiegħu b'veloċità ferm aqwa minn ta' diversi pajjiżi oħra proprju għax ir-rappreżentanza ma hiex maqsuma f'iktar biċċiet, ta' iktar partiti minn tnejn. 4. Għalhekk ir-Repubblika hija ċelebrazzjoni taż-żewġ naħat, nazzjonali u li turi wkoll li mingħajr il-partiti politiċi ma kienx ikollna dak li għandna llum. Il-partiti politiċi huma ċwievet importanti sabiex il-pajjiż jikber fl-oqsma tiegħu. Jiġu kritikati kemm jiġu kritikati, l-partiti għandhom mhux jiġu aboliti imma ssudati sabiex jaqdu aħjar il-funzjoni sħiħa tagħhom u għalkemm għandna ħafna x'nagħmlu, però nerġa' ngħid li bid-difetti tagħhom huma garanzija tar-rispett lejn id-drittijiet fundamentali tal-bniedem u l-funzjoni sħiħa ta' soċjetà demokratika. 5. Għalhekk ħabat tajjeb li llum qegħdin mhux biss niċċelebraw din il-ġurnata importanti b'dak li hija titlob, iżda wkoll bil-ġbir ta' fondi għall-attivitajiet tal-partit niċċelebraw l-eżistenza tagħna. Huwa essenzjali li partit ikollu l-fondi neċessarji sabiex imexxi 'l quddiem il-vuċi tiegħu u jassigura li jista' jkompli bil-ħidma li tinvolvi. Meta tikkunsidra li fi ħdanna għandna stazzjon tax-xandir komplut, gazzetti, kotba u ġurnali, wieħed jinduna kemm għandna bżonn biex immexxuhom 'il quddiem. Partit politiku jiddependi fuq naħħa fuq l-abbiltà tal-politiċi tiegħu, però fuq l-oħra hija essenzjali, li l-magna tal-partit tkun kapaċi twassal il-messaġġ fit-truf ta' pajjiżna. Id-donazzjonijiet li jingħataw mill-qalb ġeneruża ta' persuni varji li jifhmu l-importanza ta' partit bħal tagħna huwa għalhekk importanti. Il-kelma u l-ħidma kontinwa tagħna għandha bżonn is-sostenn ta' ħafna. Il-pajjiż jissoda dejjem iktar ruħu iktar ma jkollna demokrazija b'saħħitha u l-partiti huma l-pilastri tagħha. Għalhekk dan il-jum huwa wkoll jum ta' ċelebrazzjoni doppja: tar-Repubblika u tal-partit tagħna. Katina vitali għalina lkoll inkella nitilfu mill-valuri demokratiċi u nsara tagħna Artikolu li deher fit-13 ta Dicembru 2009 fil-Mument.
Repubblika, demokrazija u partit.